Gandia acull una Setmana de la Ciència amb 44 activitats per a tots els públics
17 octubre 2018

## Gandia acull una Setmana de la Ciència amb 44 activitats per a tots els públics17 octubre 2018Última actualització: 14 juliol 2025

![](../gestion/img/_AO_2886-copia.jpg)  
  

Experimentar i divertir-se amb la ciència i aprendre que gràcies a ella la vida humana és millor. Aquest és l’objectiu de la Setmana de la Ciència a Gandia, una activitat que per segona vegada promouen de forma conjunta el CEIC Alfons el Vell, el Campus de Gandia de la Universitat Politècnica de València i la Universitat de València, amb el suport de l’Ajuntament de Gandia i de la Conselleria d’Educació, [Investigació, Cultura i Esport](http://www.ceice.gva.es/ca;jsessionid=D40ACF1F36DB9E861F5DD14C9E388D39) de la Generalitat Valenciana.

La Setmana de la Ciència **tindrà lloc del 5 al 10 de novembre en diverses seus de la ciutat.** La inscripció ja està oberta a la web del CEIC Alfons el Vell, [alfonselvell.com](http://alfonselvell.com) .

El programa de la Setmana de la Ciència 2018 l’han explicat **hui en roda de premsa Luis Miret, director del CEIC Alfons el Vell; Jesús Alba, director del Campus de Gandia de la UPV; J.Emili Aura, director del Centre Internacional de Gandia – Universitat de València; i Joan Muñoz, regidor de Cultura de l’Ajuntament de Gandia.  Els responsables de les entitats promotores de la Setmana de la Ciència s’han mostrat molt satisfets de la col·laboració i** han explicat que ja hi ha més de 900 xiquets i xiquetes inscrits, i que s’espera arribar a unes 1500 persones partipant en totes les activitats.

**Tallers, exposició i teatre**

La programació de la Setmana de la Ciència inclou 44 activitats per a diferents públics. Els protagonistes seran, sobretot, els xiquets i xiquetes, de primària i secundària, que entre setmana hi participaran amb els seus centres educatius en tallers a la Casa de Cultura, de Gandia; al Campus de Gandia de la UPV, al Port; a Urbalab...  i el dissabte 10 de novembre a les 12.00h, a la Biblioteca Infantil Central de Gandia, on s’ofereix una activitat gratuïta per a famílies. Aquesta activitat, **‘La inspiració de Mary Shelley’ ens transporta a la vida de l’autora de _Frankenstein_, de la mà dels contacontes ‘Los Gatos con Batas’**, i permetrà que xiquets i xiquetes, de 1er de primària a 2on de l’ESO, aprofundisquen en el món de l’electricitat, i realitzen experiments de conductivitat. La inscripció en l’activitat es pot fer directament en la Biblioteca Infantil ([infantil@gandia.org](mailto:infantil@gandia.org)).

Inspecció ultrasónica de materials; El cofre de la Mar; Taller de fractals; La bioquímica a les teues mans; Coneixes Arduino?; Flors interactives; Existeixen els esperits?; Arts de pesca tradicionals i adaptacions de peixos i organismes marins; Tallers d’educació ambiental; Tallers d’acústica submarina; Vols un fòssil? Fes-lo tu mateix; Màgia i Ciència; Apropament a l’univers dron.

Aquests són alguns dels tallers que s’oferiran, per als quals s’han comptat amb la col·laboració de Urbalab**;** la Unitat de Cultura Científica i de la Innovació Càtedra de Divulgació de la Ciència de la Universitat de València; la Càtedra Gandia Turisme Intel·ligent; la Càtedra IVIO- UPV; CEFIRE Gandia; IMAB Gandia i el Galp Gandia Albufera.

També es podrá gaudir l’exposició ‘Una visita al genoma’ i es veurà l’obra de teatre ‘Hypatia, la luz del pensamiento’, a l’Aula Magna del Campus de Gandia.

**Una setmana de conferències**

Personal científic de primer nivell impartirà conferències, amb assistència lliure, **del 5 al 9 de novembre a les 19.30h en la Casa de Cultura de Gandia** (amb l’excepció de la conferència del 8 de novembre, que tindrà lloc al Restaurant Visconti). Fernando Barbero, investigador científic del CSIC, oferirà la xarrada ‘**Ondas gravitacionales’ (dilluns 5 de novembre**); Maite Sebastià, investigadora del Campus de Gandia UPV, parlarà de ‘**Ecosistemes costaners i fitoplancton vistos des de l’espai’ (dimarts 6 de novembre**); Vicent Martínez, catedràtic d’Astronomia i Astrofísica de la Universitat de València, parlarà de **‘Fractals i Caos. L’aventura de la complexitat' (dimecres, 7 de novembre)**; J.M. Mulet, investigador de l’Institut de Biologia Molecular i Cel·lular de Plantes (IBMCP) de la Universitat Politècnica de València, ofereix la conferència **‘Què és menjar sa? Els dubtes, mites i enganys més estesos sobre l’alimentació’ (dijous, 8 de novembre);** i Anna Garcia Forner; directora del Museu d’Història Natural de la Universitat de València parlarà de ‘Si els dinosauris pogueren parlar!' (divendres, 9 de novembre).

**Inauguració del Laboratori Coral Barbas**  

**El dijous 8 de novembre, a les 13.00h, tindrà lloc la inauguració del Laboratori ‘Coral Barbas’ al Campus de Gandia UPV, a iniciativa de la comissió de investigació del Campus de Gandia UPV. Coral Barbas** és investigadora especialitzada en química analítica i dirigeix el Centre d’excel·lència en metabolòmica y bioanàlisis (CEMBIO). . En 2016, la revista americana _The Analytical Scientist_ la va triar com una de las 50 dones més influents del món en química analítica. La pròpia Coral Barbas assitirà a la inauguració i oferirà una xicoteta xarrada.